Psalam (Šarić) 55.
Upravitelju pjevačkoga zbora; uz žice; poučna pjesma; od Davida.

1Poslušaj Bože, molitvu moju i ne skrivaj se vapaju mojemu! 

2Pazi na me i daj mi odgovor! U jadu svojem lutam okolo, smeten sam 

3Zbog prijetnja neprijatelja, i vike bezbožnika; jer dižu na me zlo i u gnjevu progone me. 

4Srce mi se grči u grudima, spopadaju me strahovi smrti. 

5Strah i trepet nasrću na me, groza se svaljuje na me. 

6Tada želim: "Da bih imao krila golubinja: odletio bih odatle i mir bih našao! 

7Jest, daleko bih odletio u daljinu; pustinja bi mi bila postojbina. 

8Utočište bih brzo potražio sebi od bijesa bure, od vihora." 

9Upropasti ih, Svemogući, pometi im jezik, jer vidim nasilje i svađu u gradu. 

10 Oni ga okružuju danju i noću kao svoje vlastite zidove; unutra vladaju zlodjela i nevolja, 

11 Usred njega bezbožna djela, s trga njegova ne odlazi tlačenje i lukavstvo. 

12 Jest, nije neprijatelj koji me tako grdi: to bih podnio; ne udara na me mrzitelj moj: ja bih se skrio od njega. 

13 Ne, ti si, čovjek kao ja, prijatelj moj, pouzdanik moj. 

14 S kojim sam pouzdano općio, u povorci svečanoj hodio u kuću Božju. 

15 Neka ih dostigne smrt, neka živi siđu u podzemni svijet, jer je kuća njihova, srce njihovo puno zloće. 

16 A ja prizivam Boga; Gospod će me spasiti! 

17 Uveče, u jutro i u podne tužit ću i uzdisati; on će čuti glas moj; 

18 Dušu će moju otkupiti za mir iz boja proti meni; jer ih je mnogo bilo oko mene. 

19 Bog će čuti; duboko će ih saviti, on, koji stoluje odvijeka, jer se ne popravljaju, jer ne štuju Boga sa strahopoštovanjem. 

20 Svaki stavlja ruku svoju na prijatelja, pogrđuje savez svoj. 

21 Glatka je licemjerna riječ njegova, ali mu je svađa u srcu; riječi su njegove blaže od ulja, ali su mačevi. 

22 Baci na Gospoda brigu svoju, i on će te uzdržati; on ne da da se pravednik ikad poljulja. 

23 Ali one, Bože, rušiš u jamu grobnu; ljudi puni krvi i prijevare ne sastavljaju polovine dana svojih. A ja se uzdajem u tebe. 

Psalmi (Šarić)